Charlotte Dyremose (KF), 2005-06-07:
Mange tak.
Der er unægtelig meget af det, der står i det forslag, vi her behandler, man kan være enig i.
Selvfølgelig skal grise have adgang til halm og grovfoder, boksen skal have en ordentlig størrelse, der skal være ordentlige forhold for dem, der bliver syge, og de skal naturligvis have de bedste muligheder for at have en naturlig adfærd også i staldene.
Jeg vil ikke stå her og gøre mig klog på, hvilke mængder af hvad den enkelte gris skal have, både fordi det måske ikke er så relevant at diskutere her, og fordi jeg helt ærligt ikke har forstand på det.
Det har muligvis noget at gøre med, at jeg er forholdsvis ny på dyrevelfærdsområdet, men jeg ved i hvert fald én ting, og det er, at når det gælder heste, så er der forskellige mængder, der er det rigtige for det enkelte dyr.
Vi har skærpet reglerne betydeligt for, hvad hungrisene, de såkaldte søer, som man også skal lære de hedder, skal have af adgang til f.eks. halm.
Vi ser også, at det ikke altid er sådan, at det bliver håndhævet, men at man har fået den fornemmelse, at det i virkeligheden ikke bunder i manglende vilje, men manglende viden.
For naturligvis skal de det.
Så er der hensynet til pladsen.
Der mener vi naturligvis i Det Konservative Folkeparti, at det er helt uacceptabelt, at grise ikke kan bevæge sig i stalden, at de ikke kan vende rundt og ikke har den plads, de skal have.
Personligt går jeg også meget op i, at de dyr, jeg spiser, har haft ordentlige forhold, og sætter derfor utrolig meget pris på den mulighed, vi forbrugere heldigvis har for at købe økologisk, at tage det valg og give de kroner ekstra, som det koster, at dyrene har haft det ordentligt.
Jeg benytter faktisk også som regel enhver given lejlighed til at agitere for, at man køber dansk økologisk og har så også hermed gjort det af hensyn til dyrevelfærden.
Men så er det, at man også, når man sætter sig lidt ind i tingene, lærer realiteterne at kende, f.eks. problemerne med smågrisene, nemlig at der altså her er et dilemma mellem, at den voksne gris skal slippe for at være bundet fast, og så at dens unger bliver trampet ihjel, hvis den bare får lov at bevæge sig rundt.
Det er altså ikke bare lige at følge den umiddelbare tanke, der hedder mere plads, for så simpelt er det desværre ikke.
Derfor mener jeg, det er yderst relevant, at vi får forsket mere i, hvordan vi sikrer forholdene for både de voksne grise og smågrisene.
Med hensyn til de såkaldte sygestier, altså de her bokse, som grisene kommer over i, hvis de bliver syge, er det jo sådan, at der allerede er lavet en ændring, der sikrer, at der skal være en såkaldt sygesti til de syge grise.
Så er der problemstillingen vedrørende halerne, og igen var det min umiddelbare tanke, at det må være et spørgsmål om, at de simpelt hen skal have nok plads og sådan nogle ting.
Men jeg kan jo så også her forstå, at det handler om både plads og de ting, de har at rode i, og det handler om en masse andre faktorer.
Det handler også om de overgangsordninger, som blev lavet i den temmelig stramme lovgivning, som blev lavet under den tidligere regering, altså allerede tilbage i 1998.
Der er nogle overgangsregler her, der gør, at man ikke i alle besætninger har de her gode forhold, som reglerne blev lavet med henblik på dengang i 1998, men at man faktisk først skal have dem indført i 2013, og det handler om, at det skal være teknisk muligt at lave forandringerne.
Med hensyn til gyllesystemerne er der ikke nogen tvivl for os i Det Konservative Folkeparti om, at det selvfølgelig ikke skal være en undskyldning for ikke at have halm i boksen.
Naturligvis skal der være det, og så må systemerne ganske enkelt bare være i orden.
Vi så i Det Konservative Folkeparti meget gerne, at der alle steder var rigtig gode forhold for vores produktionsdyr og herunder naturligvis også for grisene.
Vi ved også, at en del landmænd gør, hvad de kan for at sørge for, at deres grise har de bedst tænkelige forhold, men at der også er brodne kar imellem.
Det er nødvendigt at sikre, at vi har den nødvendige forskning og viden om, hvad der skal gøres, og hvordan vi sikrer forholdene også for de grise, der ikke skal vokse op under økologiske forhold.
Jeg er også umiddelbart utålmodig, som alle andre ordførere har været det, med hensyn til at vi kommer i gang på det her område.
Men lad os komme i gang på et fornuftigt og oplyst grundlag.